Virallinen lehti nro C 223 , 17/07/1998 s. 0166



KIRJALLINEN KYSYMYS P-0328/98 komissiolle esittäjä(t): Antonio Trizza (NI) (10. helmikuuta 1998) Aihe: Oliiviöljyn varastointisopimukset markkinointivuodeksi 1997/1998 Komission 14.1.1998 antamalla asetuksella N:o 94/98 ((EYVL L 9, 15.1.1998, s. 25. )) (EY) säädellään oliiviöljyn varastointisopimuksia markkinointivuodeksi 1997/1998. Tässä asetuksessa tuen myöntämisen ehtona on, että öljy on komission 11. heinäkuuta 1991 oliiviöljyjen ja oliivin puristusjäteöljyjen ominaisuuksista antaman asetuksen (ETY) n. 2568/91 ((EYVL L 248, 5.9.1991, s. 1. )) mukaista ja valmistettu siinä esitettyjen menetelmien mukaisesti. Ainoastaan italialaisille neitsytöljyille on usein ominaista betasytosterolin mainitussa asetuksessa säädettyä laillista määrää (93 %) alempi taso. Eikö komissio katso, että tällä tavalla asetetaan huonompaan asemaan sellaisia öljyjä, joiden betasytosteroliprosentti on alhaisempi täysin luonnollisista syistä (kuten ilmastosta tai pidemmästä oliivien varastoinnista) johtuen? Mihin toimenpiteisiin komissio aikoo ryhtyä tämän vääristymän korjaamiseksi? Komission jäsenen Franz Fischlerin komission puolesta antama vastaus (24. helmikuuta 1998) Komissio on antanut arvoisan parlamentin jäsenen mainitseman asetuksen (ETY) N:o 2568/91 oliiviöljyn laadun takaamiseen ja säilyttämiseen liittyvien toimien yhteydessä. Oliiviöljyjen ominaisuuksia koskevat asetuksen säännökset saatetaan säännöllisesti ajan tasalle oliiviöljyalan viimeaikaisen kemiallisen kehityksen huomioon ottamiseksi. Eri oliiviöljytyypit voidaan luokitella asetuksen säännösten mukaan, ja säännöksiä on noudatettava poikkeuksetta sekä kaupan pitämisessä että silloin, kun pyritään hyötymään oliiviöljyn yhteisessä markkinajärjestelyssä säädetyistä eri toimenpiteistä kuten kulutustuesta, vienti- ja interventiotuista sekä varastointisopimuksista. Tiukkojen laatuvaatimusten noudattaminen on välttämätöntä ehkäistäessä tehokkaasti mahdollisia vilpillisiä menettelyjä kuten öljysiementen sekoittamista keskenään. Komissio on tästä syystä aikaisemmin hylännyt esitetyn kaltaiset varastointisopimusjärjestelmää koskevat poikkeuspyynnöt, jotka liittyvät siihen, että beeta-sitosterolin pitoisuus on lainsäädännössä määritettyä rajaa alempi. Vaikka arvoisan parlamentin jäsenen tarkoittama poikkeuspyyntö olisikin perusteltu erityisten luonnonolosuhteiden vuoksi, sen hyväksyminen lisäisi huomattavasti vilpillisten menettelyjen riskiä koko yhteisön alueella ja heikentäisi asteittain kaupan pidettävien öljyjen laatua. Yksi arvoisan parlamentin jäsenen esittämistä väitteistä koskee oliivien pidempiaikaista varastointia, joka on itse asiassa yksi pääasiallisista syistä siihen, että korkealaatuisia oliiviöljyjä ei voida tuottaa. Komissio tutkii, onko teknisesti mahdollista, että jotkut tällä hetkellä voimassa olevat menetelmät voitaisiin korvata muilla vaihtoehdoilla, joihin maantieteellisten ja ilmastollisten olosuhteiden erot eivät vaikuta yhtä herkästi. Komissio tutkii tätä mahdollisuutta saatettaessa ajan tasalle edellä mainitussa asetuksessa säädettyjä menetelmiä, jotta voitaisiin rajoittaa sellaisia kielteisiä seurauksia, jotka johtuvat fysikaalis-kemiallisten ominaisuuksien ylittymisestä erityistilanteissa.